Man tronk toe oor video van Christchurch-aanvallePhilip Arps (links) in die hof. Foto: (John Kirk-Anderson/Pool via AP) ŉ Sakeman is tot 21 maande tronkstraf gevonnis nadat hy ŉ video rondgestuur het van die dodelike moskee-aanvalle in Christchurch, Nieu-Seeland. Die video wys hoe die aanvaller 51 mense by twee moskees begin doodskiet. Regter Stephen O’Driscoll het bevind Philip Arps het in effek ŉ haatmisdaad gepleeg deur die video te versprei. Arps het vroeër skuldig gepleit op twee aanklagte wat met die verspreiding van die video verband hou. Volgens O’Driscoll het Arps toe hy oor die video uitgevra is, dit as “fantasties” beskryf en het hy geen empatie jeens die slagoffers getoon nie. Die staat het die 44-jarige Arps daarvan beskuldig dat hy die video aan ŉ onbekende persoon gestuur het, en dié persoon beveel het om ŉ visier en ŉ dodetal in te voeg. Aanklaers het gesê Arps het die video daarna na 30 mense aangestuur. Die skieter het ŉ kamera op sy valhelm vasgemaak en die aanval regstreeks op Facebook vertoon. Kopieë is van die skokkende video van 17 minute gemaak en wyd op die internet gekyk, terwyl IT-maatskappye gespook het om dit te verwyder. Die land se hoofsensor, David Shanks, het die video en ŉ manifes geskryf deur die persoon wat van die aanval beskuldig word, verbied. Dit beteken in Nieu-Seeland is dit onwettig om na die video te kyk, te besit óf te versprei. Talle mense voer egter aan die verbod op die video maak inbreuk op die reg op vryheid van spraak. Minstens ses mense is aangekla dat hulle die video versprei het. Arps en nog ŉ persoon, ŉ 18-jarige, het in Maart agter tralies beland. Die ander vier is nie in aanhouding nie. Die 18-jarige word daarvan aangekla dat hy die video en ’n foto van die Al Noor-moskee gedeel het met die woorde “teiken bereik”. Meer as 40 mense is by die moskee vermoor. Hy verskyn weer op 31 Julie wanneer die hof sal oorweeg of hy op borgtog vrygelaat mag word en elektronies dopgehou sal word. ŉ Australiër, Brenton Tarrant (28), staan tereg op 51 aanklagte van moord en 39 aanklagte van poging tot moord vir die aanvalle. Hy het verlede week onskuldig gepleit op al die aanklagte teen hom. Sy verhoor sal in Mei volgende jaar begin.